CELEX: 62011TN0402
Language: fi
Date: 2011-07-29 00:00:00
Title: Asia T-402/11: Kanne 29.7.2011 — Preparados Alimenticios del Sur v. komissio

24.9.2011   
            
            
               FI
            
            
               Euroopan unionin virallinen lehti
            
            
               C 282/39
            
         Kanne 29.7.2011 — Preparados Alimenticios del Sur v. komissio
   (Asia T-402/11)
   2011/C 282/74
   Oikeudenkäyntikieli: espanja
   
      Asianosaiset
   
   
      Kantaja: Preparados Alimenticios del Sur (Murcia, Espanja) (edustaja: asianajaja I. Acero Campos)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan päätöksen palauttaa tuontitullien peruuttamista koskeva asia Espanjan tullille
            
         
               —
            
            
               velvoittamaan komission ratkaisemaan Prealisur S.L:n esittämän tuontitullien peruuttamista koskevan vaatimuksen, joka vaikuttaa suoraan Zukan S.L:n esittämään vaatimukseen
            
         
               —
            
            
               siltä osin kuin kyse on siitä, että komissio ratkaisee mainitun vaatimuksen, velvoittamaan komission toteuttamaan tarpeelliset toimet ja toimenpiteet, mukaan lukien toimenpiteet Espanjan tulliviranomaisia vastaan, jotta se saa tietoonsa kaikki asian ratkaisemiseksi tarpeelliset seikat, kuten komission Espanjan tullilta pyytämät asiakirjat, joita kyseiset viranomaiset eivät ole toimittaneet
            
         
               —
            
            
               velvoittamaan Euroopan komission korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanne koskee Euroopan komission 29.6.2011 tekemää päätöstä palauttaa tuontitullien peruuttamista koskeva asia Espanjan viranomaisille kantajan esittämän tuontitullien peruuttamista koskevan vaatimuksen ratkaisemiseksi (asia nro 003-004-005-006-2009 RRPP-J Y REC 04/10) sillä perusteella, että komissiolla ei ollut tarvittavia tietoja asian ratkaisemiseksi. Espanjan tulliviranomaiset olivat aiemmin lähettäneet kyseisen asian komissiolle yhteisön tullikoodeksista 12.10.1992 annetun asetuksen (ETY) N:o 2913/92 (EYVL L 302, s. 1) 220 artiklan 2 kohdan b alakohdan nojalla.
   Kanteensa tueksi kantaja vetoaa neljään kanneperusteeseen.
   
               1)
            
            
               Ensimmäinen kanneperuste perustuu tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2.7.1993 annetun neuvoston asetuksen (ETY) N:o 2454/1993 (EYVL L 253, s. 1) artiklojen rikkomiseen.
               
                           —
                        
                        
                           Tältä osin vedotaan 872 ja 873 artiklan rikkomiseen, koska kantajalle ei ilmoitettu etukäteen sille vastaisen päätöksen tekemisestä, mikä olisi antanut kantajalle mahdollisuuden esittää tästä näkemyksiään, ja koska kantajalle ei ilmoitettu Euroopan komission Espanjan tullille esittämästä tietojensaantipyynnöstä, joka johti siihen, että tuontitullien peruuttamista koskevan vaatimuksen ratkaisemiselle asetettua määräaikaa jatkettiin.
                        
                     
         
               2)
            
            
               Toinen kanneperuste perustuu tullikoodeksin 220 artiklan 2 kohdan b alakohdan rikkomiseen, koska kantajan mukaan tässä säännöksessä ei komission väittämällä tavalla edellytetä tulliviranomaisen aktiivisesta toiminnasta johtuvaa erehdystä ja koska komissio palautti asian tietojen puuttumisen vuoksi erehdyksen tehneelle taholle eli Espanjan tullille.
            
         
               3)
            
            
               Kolmas kanneperuste perustuu rikkomiseen, joka koskee komission työjärjestystä ja tarkemmin sen liitteenä olevia Euroopan komission henkilöstöön sovellettavia hyvää hallintotapaa koskevia toimintasääntöjä, jotka koskevat suhteita yleisöön.
               
                           —
                        
                        
                           Kantaja toteaa tästä, että riidanalaisella päätöksellä on loukattu hyvän hallinnon yleisiä periaatteita, hyvää hallintotapaa koskevia suuntaviivoja ja asianosaisten oikeuksia koskevaa tiedonsaantioikeutta. Kantajan mukaan komissio ei ole myöskään esittänyt pyydettyjä asiakirjoja eikä viitannut niihin kanteen kohteena olevassa päätöksessä.
                        
                     
         
               4)
            
            
               Neljäs kanneperuste perustuu Euroopan unionin perusoikeuskirjan määräysten rikkomiseen.
               
                           —
                        
                        
                           Kantaja katsoo, että perusoikeuskirjan 41, 42, 47, 48 ja 51 artiklaa on rikottu.